Brocka, Július, poslanec NR SR (2014-12-04):
Dobrý deň, prajem. Vážená pani podpredsedníčka, vážený pán podpredseda vlády, dámy a páni, nebýva to často, že máme v programe bod, ktorý je označený, že ho uvedie predseda vlády. Tento bod je zhodou okolností takým a ja som sa, priznám sa, na to aj tešil. Predstavte si, že by túto novelu zákona uvádzal predseda vlády Robert Fico. A ja som bol rozhodnutý mu, keď bude ten návrh predkladať, povedať, že je obyčajný podvodník (vyslovené s pobavením). Čiže túto vetu som nemohol povedať priamo do očí, možno ešte tá príležitosť bude, lebo v súvislosti s týmto návrhom, a tak ako ho vláda predkladá, naozaj je to tak. Čiže poslal dnes za seba náhradu, možno mal dôležité štátnické povinnosti, aj to sa môže stať. Ale to, že sa on pôvodne hotoval, že predloží tento návrh zákona, to znamená, bola to jeho chuťovka, bola to jeho srdcová záležitosť. On sám to chcel tu v parlamente predložiť, ako chce SMER presadiť princíp, že jeden plat pre ústavného činiteľa, myslí sa najmä teda, my poslanci Národnej rady, vláda to už dávno má, oni nemôžu poberať iné príjmy, že on to ide presadiť. Možno si spomínate, že tento návrh som z tohto miesta prezentoval pred rokom, bolo to, presnejšie bolo to v novembri 2013 v súvislosti s témou zmrazovania platov ústavných činiteľov. Je to rakovina, je to ako rakovina, tento trend, ktorý sa podaril zasiať strane SMER na Slovensku. Myslím tým teraz, tá prax, že poslanec je lovec funkcií plne platených z verejných zdrojov. Keby to bolo vo Švajčiarsku, keby to bolo v čase konjunktúry ekonomickej, keby to bolo v čase vyrovnaných rozpočtov, keby sme nevedeli, čo s verejnými prostriedkami a keby sme neboli účastníkmi ekonomických, finančných, hospodárskych kríz, tak možno by to nebolo takým problémom. Ale Robert Fico správne vycítil, že dnes, v dnešnej dobe a na Slovensku je to vážny problém a že ľudia to vnímajú ako negatívny jav, že niekto je tu v parlamente a zároveň, hoci nesedí mesiac alebo tri týždne na magistráte alebo v štátnej nemocnici alebo na nejakom inom úrade, a zároveň poberá plný plat. Robert Fico sa rozhodol to zmeniť, lebo osvojil si názor väčšiny normálnych rozumných ľudí, že to nie je spravodlivé. Prepáčte, určite hovoríme o veľkých témach, hovorili sme včera, predvčerom o rozpočte, ja som sa večer, o pol ôsmej sme končili program, som hovoril o dôchodkovom systéme, v akom je svrabe a v akej komplikovanej situácii je Sociálna poisťovňa. Čiže hovorili sme včera, predvčerom aj o veľkých témach. Toto je téma veľká, Robert Fico ju považuje za veľkú tému, lebo chcel ju tu uviesť, a ja s ním súhlasím, že to je veľká nespravodlivosť, že to je veľká nespravodlivosť, že ak je chlap, ja verím, ja si myslím, že predseda vlády by mal mať väčší príjem, väčší plat z verejných zdrojov ako podpredseda vlády, ako minister. Dokonca ako hociktorý poslanec Národnej rady. To je fér, tak by to malo byť. A keby to chcel presadiť, tak má na to dosť hlasov. Osemdesiattri poslancov je to schopných schváliť. A ja si myslím, že tak by to aj malo byť. Ale Robert Fico toleruje prax, že tu hociktorý poslanec, ktorý nie je tak známy, nechcem povedať, že je vôbec neznámy, ale nie je tak známy ako Robert Fico, a že tu zarába z verejných zdrojov niekoľkonásobne viac ako Robert Fico. A to nie je v poriadku. Robert Fico si osvojil návrh Kresťanskodemokratického hnutia, že to upraví. A tá forma sa mi celkom pozdáva. Je to možné aj tak, že predsa len, keď ste zvolený ako primátor, ako starosta, tak ten mandát tiež musíte vykonávať a robíte to aj po nociach, aj sa snažíte, zaslúžite si viac. Ale politická funkcia, to je verejná služba, to je služba, a jednoducho ten poriadok, že bude dostávať, keď si poslanec Národnej rady, poslanecký plat a minimálnu mzdu z tej inej funkcie, tak je to istý regulátor, že nedajú sa poriadne robiť viacero vecí naraz. A možno by to, a možno to aj povedie k tomu, že si mnohí tí primátori, starostovia, župani, ktorí sú zároveň poslanci Národnej rady, povedia, že mne sa to za tú minimálnu mzdu ani neoplatí. Možnože teda uvoľnia miesto, priestor pre iných v SMER-e alebo v iných stranách, ktorí takto budú sa uchádzať o dôveru voličov a budú plnohodnotne vykonávať tie mandáty, svoje funkcie. A možno sa tak postupne dostanú, keď budú šikovní a schopní, aj do Národnej rady. Toto je podľa môjho názoru prirodzené a to je správne. Ale pozrite sa, ako to oni vlastne navrhujú. Robert Fico keď videl, že je to dobrá téma a idú komunálne voľby a mohlo by sa to obrátiť proti jeho kandidátom v komunálnych voľbách, tak s Richardom Rašim z Úradu vlády pred komunálnymi voľbami tento návrh zákona prezentovali, ako to Richard Raši a Robert Fico idú presadiť pred komunálnymi voľbami. Lebo aby tí komunálni politici vedeli, že keď budú zvolení, že vláda ide to regulovať tak, že už budeš mať, pán poslanec Raši, poslanecký plat a minimálnu mzdu z funkcie primátora. Ale oni tu predložili návrh zákona, ktorý sa Richarda Rašiho vôbec nebude týkať. Ak si pozriete čl. 10, myslím je to, čl. 10 v tomto návrhu zákona o jeho účinnosti, tak tento zákon nadobúda účinnosť dňom vykonania najbližších volieb do Národnej rady Slovenskej republiky. Okrem článku 5, v článku 5, keď si pozriete § 12 ods. 8, ktorý nadobúda účinnosť dňom vykonania najbližších volieb starostov obcí a primátorov miest. Dámy a páni, čiže pána generálneho riaditeľňa Muňka, ktorý tu včera predkladal rozpočet Sociálnej poisťovne, tak toho sa to bude týkať od roku 2016, to znamená o dva roky, keď Dušan Muňko bude zvolený za poslanca do Národnej rady. Jeho o dva roky. Ale pána poslanca Rašiho sa to bude týkať až od nasledujúcich komunálnych volieb v roku 2018. Čiže o štyri roky, keď Richard Raši bude opäť zvolený za SMER, predpokladám, keď sa dožijeme, do Národnej rady, tak jeho sa to až potom, o štyri roky bude týkať. Prosím vás, tak sú to podvodníci, alebo nie sú? Oni z Úradu vlády hovorili, že idú s tým spraviť poriadok. A pre koho poriadok, keď sa to má týkať Richarda Rašiho aj Chomu a ďalších, ktorí tu boli zvolení, o štyri roky? Vy si robíte zo svojich voličov dobrý deň. (Reakcia z pléna.) Preto iné mi tu nenapadá, prečo o tom rokujeme teraz. Ja nerozumiem, máme na programe 120, 130 bodov, meníme si tu program, skracujeme si obedňajšie prestávky o hodinu, rokujeme do pol ôsmej večer, od rána do večera, a o veci, ktorá bude platiť o štyri roky. No čo ste sa zbláznili? Veď to treba stiahnuť z rokovania, veď to máme čas o tri a pol roka, keď bude po voľbách. Môžete dokonca aj v skrátenom konaní. Ale my tu teraz ako riešime dôležité veci, vážne zákony neprídu na program. Veď zo schôdze na schôdzu ako snehovú guľu valíme pred sebou zákony, na ktoré nie je čas, ktoré sa vám nepozdávajú, tak dokonca vyradíte z rokovania. Zhodou okolností aj ten návrh, že jeden plat musí poslancovi Národnej rade stačiť. A vy tu predkladáte návrh, ktorý bude účinný o štyri roky? Čiže môj procedurálny návrh je, aby sme tento návrh, aby ho predkladateľ Robert Fico stiahol z rokovania. Aby s ním prišiel vtedy, keď to bude aktuálne. Možno pred nejakými ďalšími voľbami, lebo prišiel s ním pred komunálnymi voľbami. On totiž nevedel, ako sa budú správať jeho voliči. Ale teraz už vie, že väčšina jeho voličov to ignorovala, ako keby im to nevadilo. Čiže už vie, ako to berú tí voliči. Čiže už tento zákon nepotrebuje. Takže preto navrhujem procedurálny návrh, aby bol stiahnutý z rokovania. Pozrite, mohol by som už skončiť, ale nedá mi to ešte. A nebudem teraz hovoriť o vás, primátoroch a starostoch, o ktorých som hovoril vtedy, keď som to považoval za vhodné. Keď ste napríklad sa podpísali pod návrh, že zmrazovať platy ústavným činiteľom, a zmrazili ste ho, ja neviem, vtedy ministrovi Čaplovičovi, ktorý mal od vás oveľa nižší plat, hoci bol minister vlády, alebo Maďaričovi a ďalším, ale aj podpredsedovi Vážnemu, proste im ste zmrazovali vy, čo ste mali podľa môjho názoru nadpriemerné príjmy z verejných zdrojov. A keďže som to už vtedy hovoril, ako to bolo, nechcem sa teraz opakovať. Ale o jednom prípade sa predsa len zmienim. A to som si chystal na Roberta Fica, a keďže už som si to večer včera pripravil, tak dovoľte, aby som sa vám zdôveril so svojimi poznámkami. Tu vzadu sedí, teraz tu nesedí, pán poslanec Vladimír Faič. Poslanec Vladimír Faič je poslanec, ktorého nemáte možnosť poznať z tohoto miesta. Ja si nespomínam, že by v tomto volebnom období odtiaľto preriekol jednu vetu. Ale tento pán Vladimír Faič je okrem toho, že je poslanec Národnej rady, tak má dohodu o pracovnej činnosti s Úradom vlády. On je poradca premiéra. Predstavte si, Vladimír Faič je poradca premiéra. Neviem, v čom mu radí, teda keby tu vystupoval, vedeli by sme, čo sú jeho silné stránky, či sa venuje zahraničnej politike, bezpečnostnej, sociálnej alebo inej, proste neviem, neviem. Ale z výpisu, ktorý máte v Národnej rade, alebo teda údaje, ktoré sú tu, tak sa dozviete, že tento Vladimír Faič ako poradca zarába viac ako poslanec Národnej rady. Zaokrúhlim na desiatky eur, je to 25-tisíc eur, 25-tisíc eur. Má teda spolu s poslaneckým platom vyšší plat ako ten, komu radí, ako predseda vlády Robert Fico. Prosím vás, je to normálne? Za to, že mu nosí tašku, za to, že mu nosí tašku, má vyšší príjem ako Robert Fico. Podľa môjho názoru, podľa môjho názoru tento pán sa s Robertom Ficom alebo delí o ten svoj plat, ktorý dostáva, alebo tú odmenu, lebo má dohodu o pracovnej činnosti. Lebo neviem inak, naozaj neviem, začo, prečo. A považujem to za škandál a nehoráznosť. To ako keby naša kolegyňa Janka Šípošová, predstavte si, ona kým nebola poslankyňa, tak myslím že bola poradkyňa podpredsedníčky Jurinovej, ak sa nemýlim. Áno, lebo sú také miesta voľné, ústavný činiteľ na nejakej pozícii môže využívať, lebo je to potrebné, naozaj nemôže všetko vedieť. Ale Janka Šípošová sa dostala do Národnej rady, postúpila za uvoľnené miesto europoslanca. Ale ja si nemyslím, teda neskúmal som to, ale neverím tomu, že Janka Šípošová okrem poslankyne Národnej rady zároveň robí platenú poradkyňu podpredsedníčke Národnej rady. Proste to by som považoval za škandál, za nehoráznosť. Lebo keby Robert Fico na miesto poradcu zamestnal niekoho, kto je zo SMER-u a nemá prácu a je šikovný alebo z akademickej, odbornej a rôznej obce, alebo niekoho z Topoľčian, alebo dokonca by som ešte, nepatrí sa to, ale keby to bol aj niekto, ako to robil Jahnátek, že z rodiny, tak ešte je to stále menej. Ale pán Vladimír Faič, aby mal dohodu s Úradom vlády, poslanec Národnej rady? Čo sú toto za spôsoby? Veď to je rakovina s metastázami, naozaj, to je rakovina s metastázami. A vy máte svojich voličov, nie našich voličov, vy máte svojich voličov za hlupákov. A podľa môjho názoru nie sú hlupáci, oni to len nevedia. Lebo keby to vedeli, tak im to nebude jedno. Proste Robert Fico blufuje. Robert Fico sa hrá na sociálne cítiaceho človeka. Robert Fico je podvodník, podvodník v tejto veci, v tejto jednej veci. Osvojil si návrh, ktorým chcel oklamať voličov. A to, čo tu dal do parlamentu, to je podfuk, to je obyčajný podfuk. Mňa dokonca napadlo v tejto chvíli, naozaj to som sa nikdy tým tak nezaoberal, nezamýšľal na tým, že v podstate keď takto poslanec Národnej rady, akože zarába na štáte, tak podľa môjho názoru to je poškodzovanie štátu. To dokonca je zneužívanie verejnej funkcie. To, kto tu je odborník na trestné právo, tak možnože existuje aj taký paragraf, aby sme sa tým zaoberali. Alebo pouvažujem, či to nie je takisto aj mandátový výbor. A to sa nebavíme o 12-ch eurách vianočného príspevku, ktorý ste zvyšovali, ani o zvyšovaní minimálnej mzdy o 30 eur. Ani sa nebavíme o odpustení niekoľkých eur pri zdravotných odvodoch, ani o súbehu sociálnej dávky s minimálnou mzdou. Bavíme sa o tom, že pán poslanec Faič popri poslaneckom plate poberá odmenu z Úradu vlády vyššiu, ako je poslanecký plat. Takže môj procedurálny návrh, aby ste stiahli z rokovania tento návrh, platí. Lebo navrhovať návrh, ktorý má platiť od roku 2018, myslím si, že to je luxus, keďže hrozí, že bude veľa návrhov, ktoré neprerokujeme práve preto, lebo máme málo času. Ďakujem za vašu pozornosť.